محمد عابد الجابري

محمد عابد الجابري (خلاق ف فيݣيݣ ف 27 دجنبر 1935 و توفا ف 3 ماي 2010 ف دّار لبيضا)، كاتب و مفكر و فيلسوف مغريبي لّي كايتعتابر من سّميات لكبار د لفلسفة و لفكر ف لمغريب و لعالم العربي. أهم لأعمال ديالو كانت على لفهم ديال كيفاش تكون لفكر و لعقل لعربي ديال دابا.

 حياتو 

 صغرو ف فيݣيݣ 
لجابري ولد لمنطقة د فيݣيݣ و ب ضّبط ف لمنطقة د زناݣة. لواليدين ديالو كانو مطلقين و تربّا مع لواليدة ديالو و معا خوالو. عابد كبر ف عائيلة متدينة و عندها مع لقراية و طلب لعلم، حفض ثلث لقرآن ف لمسيد و تجوجات من بعد لواليدة ديالو ب شّيخ لّي كان كايقريه ف لمسيد. من بعد دخل لمدرسة بتيدائية فرانساوية دوز فيها غير عاماين قبل ما يحولوه عائيلتو ل مدرسة وطنية ف فيݣيݣ، حيت ف ديك لوقت كانو لّي كايقراو ف مدارس فرانساوية كايتعتابرو خونة. خدا لجابري شّهادة لبتيدائية ف 1949.

لجابري حكى من بعد بلي داك لنتيقال من لمدرسة لفرانساوية للمدرسة لمغريبية ماركاه بزاف ف حياتو و هو لّي حل عندو لباب ديال سوالات لحضارية و لفكرية و لمقارنات بين لختيارات لفكرية.

لجابري دخل ف شّباب ديالو ف لحركة لوطنية و كان ناشط ف خلايا ضد لحماية لفرانساوية ف لمنطقة ديالو.

 لقراية لجاميعية 
من بعد ما شد لباك ديالو ف 1957، مشا لجابري ل ديمشق ف سوريا و قرا تما عام واحد خدا فيه واحد شّهادة سميتها "الثقافة العامة". من بعد ما رجع ل لمغريب، تقيد ف لافاك د لآداب و لعولوم لإنسانية ديال جاميعة محمد لخاميس ف رّباط، ف شعبة د لفلسفة.

بدا لخدمة ب لموازاة معا لقراية ف تّعليم، خدم معلم و من بعد أستاد و من بعد ناظر ديال ليسي ف 1962 و كان بين 1965 و 1967 مراقب و موجه تربوي ديال لأساتيدة د لفلسفة ف الليسي.

و مشا مزيان ف قرايتو تا خدا ليصونص و DEA (شهادة الدراسات المعمقة) و دوكتورا دّولة ف 1970. لأطروحة ديالو كان لموضوع ديالها "العصبية والدولة، معالم النظرية الخلدونية في التاريخ الإسلامي".

خدم من بعد أستاد ف نفس لكلّية (كلية الآداب - جامعة محمد الخامس - الرباط) ديال لفلسفة و لفكر لعربي لإسلامي بين 1.

 حياتو سّياسية 
لجابري كان عضو د لمجليس لوطني د حزب لتيحاد لشتيراكي د لقوات شعبية و كان عضو ل مدة طويلة ف لمكتب سياسي ديالو و كان من أهم لمنظرين لكبار ديال لحزب لّي كان عمود ديال لمعارضة يامات لحسن تّاني، مع سميات كبار خرين بحال محمد ݣسوس.

غير هو من تمانينات بدا كايرجع لّور و تفرغ كتر ل لمشروع لفكري ديالو و تّاليف و لبحت لعيلمي.

 لجابري ف صّحافة 
لجابري خدم بزاف ف صّحافة لمغريبية و لعربية. كتب ف جورنان "العلم" ديال حزب لستيقلال و ف جورنانات لتّيحاد لشتيراكي "المحرر" و "الإتحاد الإشتراكي" و ف لمجلات "أقلام" و "الأهداف" و كان عندو مقال أسبوعي ف مجلة "المجلة" لعربية.

 لمشروع لفكري د لجابري 
لجابري من لمفكرين لعرب لقلال لّي خصّصو حياتهوم لفكرية ولعلمية باش يبنيو مشروع فكري متكامل لّي كان كايدور على فهم التراث و كيفاش تكون الفكر و العقل العربي المعاصر. لكتوبة ولأفكار د لجابري كيف ما أثرو على بزاف ديال لمفكرين لعرب لمعاصرين كيف ما كانو كاينوضو بزاف ديال لپوليميك و لنتيقاد و رّفض و وصلات لدرجة بلي مفكرين كبار خرين كانو كايواجهو كتوباتو و مشاريعو لفكرية ب أطروحات مضادة و ب كتوبة كايهدمو لأفكار ديالو و ف هاد لباب كانلقاو ب دّات لأعمال ديال لفيلسوف لمغريبي طه عبد الرحمن و جورج طرابيشي.

 لكتوبة ديالو 
لجابري خلا مكتبة عملاقة ديال لكتوبا لمهمين لّي كايشكلو مرجع مهم ل بزاف ديال لمواضيع بحال لفكر لعربي و لأخلاق و الدين. صدر حتا بزاف ديال لكتوبا لّي عندهوم قيمة كبيرة ف محاولات لفهم لمعاصر ديال تّراث لفلسفي و لفكري لعربي لإسلامي.

لكتوبة ديال لجابري كان و باقي عندهوم نتيشار كبير ماشي غير ف دّول لعربية و لكن حتا ب لوغات خرين حيت تترجمو ل كتر من 25 لوغة بحال نݣليزية و لفرانساوية و سپانيولية و لكوردية و تّوركية.

لجابري كان كايتميز تّا ب لعدد لكبير ديال طّبعات د لكتوبا ديالو لّي كانو كايوصلو ل 10 د طّبعات و كان ف كل طبعة كايضيف و كاينقّح لمضمون د لكتوبا ديالو. لّيستا لّي جاية كاتجمع لكتوبة و لإصدارات لكاملة ديال لجابري:

 العصبية والدولة: معالم نظرية خلدونية في التاريخ الإسلامي 1971 .
 أضواء على مشكل التعليم بالمغرب 1973.
 مدخل إلى فلسفة العلوم : جوج د لأجزاء 1976
 لّلول: تطور الفكر الرياضي والعقلانية المعاصرة.
 تّاني: المنهاج  التجريبي وتطور الفكر العلمي.
 من أجل رؤية تقدمية لبعض مشكلاتنا الفكرية والتربوية  1977.
 نحن والتراث: قراءات معاصرة في تراثنا الفلسفي 1980.
 الخطاب العربي المعاصر: دراسة تحليلية نقدية  1982.
 تكوين العقل العربي، 1984.
 بنية العقل العربي،  1986.
 السياسات التعليمية في المغرب العربي، 1988.
 إشكاليات الفكر العربي المعاصر 1988.
 المغرب المعاصر: الخصوصية والهوية.. الحداثة والتنمية  1988.
 العقل السياسي العربي، 1990.
 حوار المغرب والمشرق : حوار مع د. حسن حنفي  1990
 التراث والحداثة: دراسات ومـناقشات 1991.
 مقدمة لنقد العقل العربي  نصوص مترجمة للفرانساوية: Introduction à la critique de la Raison arabe Paris.  1994
 المسألة الثقافية  1994.
 المثقفون في الحضارة العربية الإسلامية، محنة ابن حنبل و نكبة ابن رشد 1995.
 مسألة الهوية : العروبة والإسلام ... والغرب  1995.
 الدين والدولة وتطبيق الشريعة 1996.
 المشروع النهضوي العربي  1996.
 الديمقراطية وحقوق الإنسان 1997.
 قضايا في الفكر المعاصر 1997. (العولمة، صراع الحضارات، العودة إلى الأخلاق، التسامح، الديمقراطية ونظام القيم، الفلسفة والمدينة)
 التنمية البشرية والخصوصية السوسيوثقافية : العالم العربي نموذجا،  1997
 وجهة نظر : نحو إعادة بناء قضايا الفكر العربي المعاصر 1997.
 حفريات في الذاكرة، من بعيد (سيرة ذاتية من الصبا إلى سن العشرين) 1997.
 الإشراف على نشر جديد لأعمال ابن رشد الأصيلة مع مداخل ومقدمات تحليلية وشروح 1997 - 1998
 فصل المقال في تقرير ما بين الشريعة والحكمة من الاتصال.
 الكشف عن مناهج الأدلة في عقائد الملة.
 تهافت التهافت.
 كتاب الكليات في الطب.
 الضروري في السياسة: مختصر سياسة أفلاطون
 ابن رشد: سيرة وفكر 1998.
 العقل الأخلاقي العربي: دراسة تحليلية نقدية لنظم القيم في الثقافة العربية. 2001.
 سلسلة مواقف
 في نقد الحاجة إلى الإصلاح، 2005
 مدخل إلى القرآن، 2006
 فهم القرآن: التفسير الواضح حسب ترتيب النزول، 2008

 لجوائز 

 جائزة بغداد للثقافة العربية - اليونسكو، 1988.
 الجائزة المغاربية للثقافة - تونس، 1999.
 جائزة الدراسات الفكرية في العالم العربي - اليونسكو، 2005.
 جائزة الرواد - مؤسسة الفكر العربي، بيروت، 2005.
 ميدالية ابن سينا - اليونسكو، 2006.
 جائزة ابن رشد - برلين، 2008.

 مصادر 

تصنيف:زيادة 1935
تصنيف:وفيات 2010
تصنيف:ناس قراو ف جاميعة محمد لخاميس
تصنيف:كتاتبيا مغاربا د لقرن 20
تصنيف:فيلسوف مغريبي
تصنيف:صحافي مغريبي
تصنيف:بيوغرافيا د رجال
تصنيف:أكاديميين مغاربا
تصنيف:مقالات فيها مصدر و 3000 بايت
تصنيف:ناس تزادو ف فيݣيݣ
تصنيف:ناس توفاو ف الدار البيضا
تصنيف:ناس د فيݣيݣ
تصنيف:زيادة 1936
تصنيف:شخصيات عندها كتر من تاريخ د الزيادة ف ويكيداطا
تصنيف:شخصيات عندها كتر من تاريخ د لوفاة ف ويكيداطا
تصنيف:كتاتبيا مغاربا د لقرن 21
تصنيف:كاتب مغريبي